มาร์ครอพาณิชย์รายงานสินค้าขอขึ้นราคา
ถั่วเหลือง นม ปุ๋ยขอปรับราคาสินค้านายกฯบอกต้องมีเหตุผลรองรับ ยันนโยบายขึ้นค่าแรงแก้ปัญหาสินค้าแพงได้ ปัดรัฐบาลใช้เงินถมปัญหา ชี้กรณีขึ้นเงินเดือนข้าราชการจำเป็น
20 มี.ค. 2554

ถั่วเหลือง นม ปุ๋ยขอปรับราคาสินค้านายกฯบอกต้องมีเหตุผลรองรับ ยันนโยบายขึ้นค่าแรงแก้ปัญหาสินค้าแพงได้ ปัดรัฐบาลใช้เงินถมปัญหา ชี้กรณีขึ้นเงินเดือนข้าราชการจำเป็น
นายอภิสิทธิ์ เวชชาชีวะ นายกรัฐมนตรี กล่าวถึงกรณีผู้ประกอบการน้ำมันถั่วเหลือง นม และปุ๋ย จะมีการขอปรับขึ้นราคาว่า กระทรวงพาณิชย์คงจะได้รายงานในสัปดาห์นี้ การขึ้นราคาใดก็ตามต้องมีเหตุผลที่รองรับชัดเจน อะไรที่ไม่มีเหตุผลหรือไม่ได้ขาดจริง อย่างเช่น น้ำตาลก็ไม่อนุญาตให้ดำเนินการ แต่ถ้าในส่วนไหนถ้ามันมีปัญหาต้นทุนที่เพิ่มขึ้นจริง เราก็ต้องยอมรับ ถ้าเราพยายามไปบังคับให้เขาขายในราคาซึ่งมันขาดทุน ปัญหาตามมาแน่ ด้วยเหตุผลนี้จึงยืนยันว่าต้องมีนโยบายการเพิ่มรายได้เพื่อที่จะรับมือกับปัญหาสินค้าแพง          ผู้สื่อข่าวถามว่า เมื่อสินค้าแพงขึ้นรัฐบาลก็พยายามเอาเงินเข้าไปถมหรือไม่  นายอภิสิทธิ์ กล่าวว่า รัฐบาลไม่ได้ถมเงินในทุกเรื่อง บางเรื่องเป็นการปรับอย่างเช่น กรณีของข้าราชการ เขาไม่ได้ปรับมาตั้งนานซึ่งก็จะได้มาปรับในเดือนเม.ย. นี้ ก็เป็นเรื่องที่จำเป็น ส่วนค่าแรง เราก็ต้องดูตามความเป็นจริง ว่าเขาอยู่ได้แค่ไหนอย่างไร          ผู้สื่อข่าวถามว่า รัฐบาลได้ดูในเชิงโครงสร้างด้วยหรือไม่ว่ากลไกในการเข้าไปบริหารจัดการของภาครัฐที่เกี่ยวกับปัญหาเรื่องราคาสินค้าได้บิดเบี้ยวหรือผิดปกติ นายอภิสิทธิ์ กล่าวว่า เรื่องนี้อยู่ในแผนปฏิรูปที่เราเดินหน้าอยู่แล้ว สินค้าหลายตัวเราจะลงไปดูถึงโครงสร้างของต้นทุนว่ามีการผูกขาดหรือไม่อย่างไร และก็จะใช้กลไกกำกับดูแลการแข่งขันทางการค้าและจะต้องเข้มงวดกวดขันตรงนี้มากขึ้น          เมื่อถามว่า สิ่งที่เกิดขึ้นเหมือนกับว่าผู้ผลิตสามารถตั้งราคาได้เองตามอำเภอใจโดยที่ทางกรมการค้าภายในไม่สามารถเข้าไปดูแลได้ นายอภิสิทธิ์ กล่าวว่า โดยข้อเท็จจริงแล้วถ้าเราสนับสนุนระบบการแข่งขัน มันจะเป็นอย่างนั้นไม่ได้ เพราะฉะนั้นสิ่งสำคัญก็คือต้องอำนวย ให้เกิดการแข่งขัน และตรงไหนที่มันไม่มีการแข่งขันโดยธรรมชาติตรงนั้นถึงจะเข้าไปควบคุม